പൂക്കളിലൊരുക്കിയ ഗുരുദേവ ചിത്രത്തിന് ലോകറെക്കാഡ് കൊടുങ്ങല്ലൂര്: പൂക്കള് കൊണ്ടൊരുക്കിയ ശ്രീനാരായണ ഗുരുവിന്റെ ഛായാചിത്രത്തിന് ലോക റെക്കാഡ്. പ്രശസ്ത കലാകാരന് ഡാവിഞ്ചി സുരേഷിന്റെ ആശയവും ആവിഷ്കാരവുമാണ് ലോക ശ്രദ്ധ നേടിയത്. ഗുരുദേവ ജയന്തിയോടനുബന്ധിച്ച് എസ്.എന്.ഡി.പി യോഗം കൊടുങ്ങല്ലൂര് യൂണിയന്റെ ആഭിമുഖ്യത്തില് ഒരുക്കിയ 60 അടി വലിപ്പമുള്ള ചിത്രം, പൂ കൊണ്ടുള്ള വലിയ ഛായാചിത്രമെന്ന വിഭാഗത്തിലാണ് റെക്കാഡ് നേടിയത്. വിദേശത്തേക്ക് പോകുന്ന ഡാവിഞ്ചി സുരേഷിന്റെ വസതിയിലെത്തി യൂണിയന് ഭാരവാഹികള് ലോക റെക്കാഡ് കൈമാറി. ഗുരുഭക്തനായ കണ്ണകി ഫ്ളവേഴ്സ് ഉടമ ഗിരീഷാണ് ഒരു ടണ് പൂക്കള് സംഭാവനയായി നല്കിയത്. കൊടുങ്ങല്ലൂര് കായല് തീരത്തുള്ള കേബീസ് ദര്ബാര് കണ്വെന്ഷന് സെന്റര് ഉടമ മുഹമ്മദ് നസീര് ബാബു മൂന്ന് ദിവസം ഇതിനായി സ്ഥലസൗകര്യം നല്കി. കണ്ണകി ഫ്ളവേഴ്സ്, കേബീസ് ദര്ബാര് ഉടമകളെയും മീഡിയാ പാര്ട്ണറായ ചാനല് മലയാളം കമ്ബനിയെയും യു.ആര്.എഫ് റെക്കാഡ് ഫോറം പ്രത്യേക സര്ട്ടിഫിക്കറ്റ് നല്കി ആദരിച്ചു. അനുമോദന സമ്മേളനം യോഗം കൗണ്സിലറും വനിതാ സംഘം സംസ്ഥാന ചെയര്പേഴ്സണുമായ ഷീബ വേണുഗോപാല് ഉദ്ഘാടനം ചെയ്തു. യോഗം കൗണ്സിലറും പ്രോഗ്രാം കോഓര്ഡിനേറ്ററുമായ ബേബി റാം അദ്ധ്യക്ഷത വഹിച്ചു. യോഗം കൗണ്സിലര് പി.കെ. പ്രസന്നന്, യൂണിയന് സെകട്ടറി പി.കെ. രവീന്ദ്രന്, യോഗം ഡയറക്ടര് ബോര്ഡ് അംഗം ഡില്ഷന് കൊട്ടെക്കാട്ട് തുടങ്ങിയവര് പ്രസംഗിച്ചു.